b'\n_START_ARTICLE_\nBadenheim 1939\n_START_SECTION_\nRezumat\n_START_PARAGRAPH_\n\xc3\x8en prim\xc4\x83vara unui an ora\xc8\x99ul de vacan\xc8\x9b\xc4\x83 austriac Badenheim, aflat la o distan\xc8\x9b\xc4\x83 mai mic\xc4\x83 de 200 km de Viena, este invadat ca de obicei de turi\xc8\x99tii atra\xc8\x99i de festivalul artistic organizat de dr. Pappenheim. Principala preocupare a locuitorilor \xc8\x99i vizitatorilor, majoritar evrei, o reprezint\xc4\x83 numele arti\xc8\x99tilor care au r\xc4\x83spuns invita\xc8\x9biei impresarului. Activitatea tot mai vizibil\xc4\x83 a \xe2\x80\x9eDepartamentului Asan\xc4\x83rii\xe2\x80\x9d (o institu\xc8\x9bie a statului) de \xc3\xaengr\xc4\x83dire a terenurilor este presupus\xc4\x83 de personaje a avea leg\xc4\x83tur\xc4\x83 cu organizarea festivalului. Autorit\xc4\x83\xc8\x9bile \xc3\xaencep s\xc4\x83 efectueze investiga\xc8\x9bii, iar la mijlocul lunii mai este afi\xc8\x99at\xc4\x83 o \xe2\x80\x9e\xc3\xaen\xc8\x99tiin\xc8\x9bare discret\xc4\x83\xe2\x80\x9d prin care to\xc8\x9bi cet\xc4\x83\xc8\x9benii de origine evreiasc\xc4\x83 trebuie s\xc4\x83 se \xc3\xaenregistreze la Departamentul Asan\xc4\x83rii, m\xc4\x83sur\xc4\x83 pentru care locuitorii, vilegiaturi\xc8\x99tii \xc8\x99i arti\xc8\x99tii \xc3\xael \xc3\xaenvinuiesc pe dr. Pappenheim._NEWLINE_Treptat apare zvonul c\xc4\x83 \xc3\xaenregistrarea evreilor avea ca scop \xc3\xaendeplinirea formalit\xc4\x83\xc8\x9bilor birocratice pentru str\xc4\x83mutarea \xc3\xaen mas\xc4\x83 a locuitorilor, turi\xc8\x99tilor \xc8\x99i arti\xc8\x99tilor evrei \xc3\xaen Polonia, \xc8\x9bara de origine a majorit\xc4\x83\xc8\x9bii lor. Localnicii \xc8\x99i turi\xc8\x99tii evrei, naivi \xc8\x99i apatici, nu se opun acestor m\xc4\x83suri, c\xc4\x83ut\xc3\xa2nd dimpotriv\xc4\x83 s\xc4\x83 g\xc4\x83seasc\xc4\x83 argumente \xc3\xaen favoarea faptului c\xc4\x83 vor avea o via\xc8\x9b\xc4\x83 mai bun\xc4\x83 \xc3\xaen viitoarea lor \xc8\x9bar\xc4\x83. \xc3\x8en timp ce evreii sunt preocupa\xc8\x9bi tot mai mult de activit\xc4\x83\xc8\x9bile artistice desf\xc4\x83\xc8\x99urate la Badenheim, autorit\xc4\x83\xc8\x9bile restric\xc8\x9bioneaz\xc4\x83 accesul \xc3\xaen ora\xc8\x99, \xc3\xaenchid oficiul po\xc8\x99tal \xc8\x99i interzic mai \xc3\xaent\xc3\xa2i picnicurile \xc8\x99i plimb\xc4\x83rile \xc3\xaen p\xc4\x83dure, iar apoi frecventarea piscinei \xc8\x99i a cofet\xc4\x83riei._NEWLINE_Odat\xc4\x83 cu venirea toamnei sunt adu\xc8\x99i \xc3\xaen ora\xc8\x99 tot mai mul\xc8\x9bi evrei, care \xc3\xae\xc8\x99i pierduser\xc4\x83 originea etnic\xc4\x83 \xc8\x99i se considerau austrieci, iar pe m\xc4\x83sur\xc4\x83 ce proviziile de alimente ale hotelului se apropie de sf\xc3\xa2r\xc8\x99it colectivitatea \xc3\xaen\xc8\x9belege cu resemnare c\xc4\x83 nu mai exist\xc4\x83 cale de \xc3\xaentoarcere. Cet\xc4\x83\xc8\x9benii \xc3\xaencep s\xc4\x83 dea vina unii pe al\xc8\x9bii \xc8\x99i \xc3\xae\xc8\x99i pierd treptat min\xc8\x9bile, golind farmacia de narcotice \xc8\x99i de otr\xc4\x83vuri. \xc3\x8en ciuda sf\xc3\xa2r\xc8\x99itului iminent, unii r\xc4\x83m\xc3\xa2n optimi\xc8\x99ti \xc8\x99i refuz\xc4\x83 s\xc4\x83 vad\xc4\x83 apropierea Holocaustului, sper\xc3\xa2nd \xc3\xaentr-un viitor fericit iluzoriu \xc3\xaen Polonia._NEWLINE_\xc3\x8entr-o diminea\xc8\x9b\xc4\x83 evreii sunt \xc3\xaencolona\xc8\x9bi, condu\xc8\x99i la gar\xc4\x83 \xc8\x99i \xc3\xaembarca\xc8\x9bi \xc3\xaen patru vagoane de marf\xc4\x83 murdare, iar dr. Pappenheim mai are timp s\xc4\x83 fac\xc4\x83 o ultim\xc4\x83 remarc\xc4\x83: \xe2\x80\x9eDac\xc4\x83 vagoanele sunt at\xc3\xa2t de \xc3\xaenfior\xc4\x83toare, \xc3\xaenseamn\xc4\x83 c\xc4\x83 nu avem de f\xc4\x83cut un drum prea lung\xe2\x80\x9d.\n_START_SECTION_\nStructur\xc4\x83\n_START_PARAGRAPH_\nRomanul este \xc3\xaemp\xc4\x83r\xc8\x9bit \xc3\xaen 35 capitole numerotate cu cifre arabe \xc8\x99i f\xc4\x83r\xc4\x83 titluri.\n_START_SECTION_\nSupravie\xc8\x9buirea autorului \xc3\xaen perioada Holocaustului\n_START_PARAGRAPH_\nErwin (Aharon) Appelfeld s-a n\xc4\x83scut \xc3\xaen anul 1932 \xc3\xaentr-o familie evreiasc\xc4\x83 din satul bucovinean Jadova din jude\xc8\x9bul Storojine\xc8\x9b al Regatului Rom\xc3\xa2niei. Provenea dintr-o familie \xc3\xaenst\xc4\x83rit\xc4\x83, vorbitoare de limba german\xc4\x83 \xc8\x99i asimilat\xc4\x83 \xc3\xaen societatea multicultural\xc4\x83 bucovinean\xc4\x83, care-\xc8\x99i petrecea vacan\xc8\x9bele \xc3\xaen sta\xc8\x9biuni nefrecventate \xc3\xaen general de evrei. A devenit martor al manifest\xc4\x83rilor antisemite care au precedat \xc3\xaenceperea celui de-al Doilea R\xc4\x83zboi Mondial. Mama lui, Bonya (Batya), a fost ucis\xc4\x83 \xc3\xaen 1941, \xc3\xaen apropierea casei sale, iar micul Erwin a fost \xc3\xaenchis \xc3\xaempreun\xc4\x83 cu tat\xc4\x83l lui \xc3\xaen ghetoul evreilor din Cern\xc4\x83u\xc8\x9bi, apoi cei doi au fost deporta\xc8\x9bi \xc3\xaentr-un lag\xc4\x83r de munc\xc4\x83 din Transnistria, unde au ajuns dup\xc4\x83 un mar\xc8\x99 lung de dou\xc4\x83 luni._NEWLINE_Desp\xc4\x83r\xc8\x9bit de propriul tat\xc4\x83, a reu\xc8\x99it s\xc4\x83 evadeze \xc3\xaen 1942, profit\xc3\xa2nd de haos, \xc8\x99i a tr\xc4\x83it ascuns prin p\xc4\x83duri p\xc3\xa2n\xc4\x83 \xc3\xaen 1944, c\xc3\xa2nd Armata Sovietic\xc4\x83 a ajuns acolo. S-a \xc3\xaenrolat \xc3\xaen Armata Sovietic\xc4\x83 pe post de ajutor de buc\xc4\x83tar \xc8\x99i a c\xc4\x83l\xc4\x83torit prin Rom\xc3\xa2nia, Bulgaria \xc8\x99i Iugoslavia, ajung\xc3\xa2nd apoi \xc3\xaen Italia, unde a locuit c\xc3\xa2teva luni \xc3\xaentr-o tab\xc4\x83r\xc4\x83 de persoane str\xc4\x83mutate. \xc3\x8en 1946 s-a \xc3\xaembarcat pe un vapor care mergea \xc3\xaen Palestina \xc8\x99i s-a sim\xc8\x9bit foarte dezorientat \xc3\xaen primii ani petrecu\xc8\x9bi \xc3\xaen Israel._NEWLINE_A urmat studii la Universitatea Ebraic\xc4\x83 din Ierusalim (1952-1956) \xc8\x99i, dup\xc4\x83 \xc3\xaencheierea studiilor, a fost profesor de literatura ebraic\xc4\x83 la Universitatea Ben-Gurion din Beer \xc8\x98eva. Appelfeld, care avea limba german\xc4\x83 ca limb\xc4\x83 matern\xc4\x83, a \xc3\xaenceput s\xc4\x83 publice la sf\xc3\xa2r\xc8\x99itul anilor 1950 opere literare \xc3\xaen limba ebraic\xc4\x83 care au explorat mo\xc8\x99tenirea iudaismului est-european \xc8\x99i tema Holocaustului. Mult mai t\xc3\xa2rziu \xc8\x99i-a re\xc3\xaent\xc3\xa2lnit tat\xc4\x83l \xc3\xaen persoana unui b\xc4\x83tr\xc3\xa2n care lucra \xc3\xaentr-o livad\xc4\x83 de portocali._NEWLINE_Scriind, Appelfeld \xc8\x99i-a reg\xc4\x83sit o parte din copil\xc4\x83ria pierdut\xc4\x83 \xc8\x99i a reu\xc8\x99it s\xc4\x83 \xc3\xaen\xc8\x9beleag\xc4\x83 mai bine lumea \xc3\xaen care tr\xc4\x83ia. \xe2\x80\x9eH\xc3\xa2rtia a ajuns [s\xc4\x83 reprezinte - n.n.] un loc \xc3\xaen care i-am reg\xc4\x83sit pe mama mea \xc8\x99i pe tat\xc4\x83l meu\xe2\x80\x9d, a explicat el. Autorul a m\xc4\x83rturisit c\xc4\x83 nu a avut niciodat\xc4\x83 resentimente fa\xc8\x9b\xc4\x83 de via\xc8\x9ba pe care a pierdut-o odat\xc4\x83 cu \xc3\xaenceperea r\xc4\x83zboiului, iar aceast\xc4\x83 atitudine optimist\xc4\x83 l-a ajutat s\xc4\x83 supravie\xc8\x9buiasc\xc4\x83.\n_START_SECTION_\nScrierea \xc8\x99i publicarea romanului\n_START_PARAGRAPH_\nLupta pentru afirmare literar\xc4\x83 a lui Appelfeld a fost dificil\xc4\x83, cu at\xc3\xa2t mai mult cu c\xc3\xa2t scriitorul crescuse \xc3\xaentr-un mediu cu o ad\xc3\xa2nc\xc4\x83 \xe2\x80\x9ene\xc3\xaencredere \xc3\xaen cuvinte\xe2\x80\x9d, cu totul diferit de mediul zgomotos \xc8\x99i protestatar al Israelului de la \xc3\xaenceputul anilor 1950. Dornic s\xc4\x83 uite trecutul, Appelfeld a \xc3\xaencercat mai \xc3\xaent\xc3\xa2i s\xc4\x83 scrie o literatur\xc4\x83 de fic\xc8\x9biune inspirat\xc4\x83 din noua sa via\xc8\x9b\xc4\x83: \xe2\x80\x9eeram un fermier care lucra pe dealurile Iudeei, un membru al kibbutz-ului, un lupt\xc4\x83tor \xc3\xaen Palmach, un paznic care p\xc4\x83zea o livad\xc4\x83 - orice altceva dec\xc3\xa2t ceea ce am fost cu adev\xc4\x83rat\xe2\x80\x9d. Un pas decisiv \xc3\xaen cariera sa literar\xc4\x83 a fost realizat atunci c\xc3\xa2nd a acceptat c\xc4\x83 este \xc3\xaen primul r\xc3\xa2nd un supravie\xc8\x9buitor al Holocaustului; a \xc3\xaen\xc8\x9beles atunci c\xc4\x83 un scriitor trebuie s\xc4\x83 fie \xe2\x80\x9ecredincios sie \xc3\xaensu\xc8\x99i - vocii sale \xc8\x99i ritmului s\xc4\x83u\xe2\x80\x9d \xc8\x99i c\xc4\x83 sursa lui de inspira\xc8\x9bie se afla \xc3\xaen \xe2\x80\x9et\xc4\x83cerea care m-a cuprins \xc3\xaen timpul r\xc4\x83zboiului\xe2\x80\x9d. O parte din amintirile sale din copil\xc4\x83rie au fost incluse \xc3\xaen opera lui fic\xc8\x9biune. El \xc8\x99i-a asumat atunci sarcina de a reprezenta via\xc8\x9ba evreiasc\xc4\x83 european\xc4\x83 distrus\xc4\x83 \xc3\xaen mare m\xc4\x83sur\xc4\x83 de Holocaust._NEWLINE_Alegerea de c\xc4\x83tre Appelfeld a limbii ebraice ca limb\xc4\x83 literar\xc4\x83 a fost motivat\xc4\x83 de specificul acestei limbi: concizia frazelor \xc8\x99i limbajul aluziv, care se datoreaz\xc4\x83 tradi\xc8\x9biei biblice. Aluzia are adesea un rol mai important dec\xc3\xa2t afirma\xc8\x9bia clar\xc4\x83, fiind folosit mai ales \xc3\xaen discursurile rabinice. Din acest motiv, Appelfeld considera c\xc4\x83 limba ebraic\xc4\x83 se potrivea cel mai bine inten\xc8\x9biilor sale literare, dup\xc4\x83 cum a afirmat \xc3\xaen mai multe ocazii: \xe2\x80\x9eSunt norocos c\xc4\x83 scriu \xc3\xaen ebraic\xc4\x83. Ebraica este o limb\xc4\x83 foarte precis\xc4\x83, trebuie s\xc4\x83 fii foarte precis - s\xc4\x83 nu spui prea mult. Aceasta se datoreaz\xc4\x83 tradi\xc8\x9biei noastre biblice. \xc3\x8en tradi\xc8\x9bia biblic\xc4\x83 sunt propozi\xc8\x9bii foarte scurte, foarte concise \xc8\x99i autonome. Fiecare propozi\xc8\x9bie, \xc3\xaen sine, trebuie s\xc4\x83 aib\xc4\x83 propriul ei \xc3\xaen\xc8\x9beles\xe2\x80\x9d._NEWLINE_Autorul avea \xc3\xaen minte \xe2\x80\x9eo schem\xc4\x83 foarte general\xc4\x83\xe2\x80\x9d atunci c\xc3\xa2nd a \xc3\xaenceput s\xc4\x83 scrie romanul Badenheim 1939. Prima versiune a romanului a fost mai scurt\xc4\x83, dar Appelfeld nu a fost mul\xc8\x9bumit de ea, a\xc8\x99a c\xc4\x83 a ref\xc4\x83cut-o pe parcursul unui an \xc8\x99i jum\xc4\x83tate. \xe2\x80\x9eNu scriu u\xc8\x99or. Scrierea \xc3\xae\xc8\x9bi smulge \xc3\xaentotdeauna o bucat\xc4\x83 din tine; este un amestec de durere \xc8\x99i pl\xc4\x83cere\xe2\x80\x9d, a explicat el. Badenheim 1939 a fost publicat pentru prima oar\xc4\x83 \xc3\xaen 1979 de c\xc4\x83tre editura organiza\xc8\x9biei Hakibutz Hameuhad din Tel Aviv, av\xc3\xa2nd titlul original \xc3\xaen limba ebraic\xc4\x83 Badenhaim, \xca\xbbir nofesh, \xc3\xaen traducere ad litteram \xe2\x80\x9eSta\xc8\x9biunea Badenheim\xe2\x80\x9d.\n_START_SECTION_\nTema romanului\n_START_PARAGRAPH_\nTema principal\xc4\x83 a romanului Badenheim 1939 o constituie Holocaustul, pe care Aharon Appelfeld \xc3\xael trateaz\xc4\x83 \xc3\xaens\xc4\x83 \xc3\xaentr-un mod original \xc8\x99i profund. \xc3\x8en acest roman autorul a \xc3\xaencercat s\xc4\x83 ofere un r\xc4\x83spuns ingenios, dar mult mai simplu dec\xc3\xa2t se credea, la \xc3\xaentrebarea pus\xc4\x83 deseori \xc3\xaen leg\xc4\x83tur\xc4\x83 cu Holocaustul: de ce nu a existat o rezisten\xc8\x9b\xc4\x83 mai puternic\xc4\x83 a victimelor persecu\xc8\x9biilor?\n_START_SECTION_\nGhetoizarea evreilor\n_START_PARAGRAPH_\nSupravie\xc8\x9buitor al persecu\xc8\x9biilor antisemite din perioada celui de-al Doilea R\xc4\x83zboi Mondial, Appelfeld prezint\xc4\x83 isteria existent\xc4\x83 \xc3\xaen anul 1939 \xc3\xaentr-un ora\xc8\x99 fictiv de pe teritoriul Austriei, pe m\xc4\x83sur\xc4\x83 ce regimul nazist, reprezentat de \xe2\x80\x9eDepartamentul Asan\xc4\x83rii\xe2\x80\x9d, \xc3\xaencepe s\xc4\x83 \xc3\xaenchid\xc4\x83 ora\xc8\x99ul \xc8\x99i se preg\xc4\x83te\xc8\x99te s\xc4\x83-i deporteze pe locuitori \xc3\xaen lag\xc4\x83rele de concentrare naziste din Europa de Est. Or\xc4\x83\xc8\x99elul Badenheim este descris de autor ca o sta\xc8\x9biune turistic\xc4\x83 mic\xc4\x83 \xc8\x99i pitoreasc\xc4\x83, frecventat\xc4\x83 de evreii din clasa de mijloc datorit\xc4\x83 lini\xc8\x99tii sale, a confortului simplu \xc8\x99i a unei vie\xc8\x9bi artistice deosebite. Aici se desf\xc4\x83\xc8\x99oar\xc4\x83 anual, pe parcursul verii, un festival de muzic\xc4\x83, onorat de arti\xc8\x99ti evrei importan\xc8\x9bi. Topografia localit\xc4\x83\xc8\x9bii evoc\xc4\x83 t\xc3\xa2rgurile de provincie din centrul \xc8\x99i estul Europei \xc3\xaen perioada interbelic\xc4\x83, cu Strada Mare str\xc4\x83juit\xc4\x83 de case scunde \xc8\x99i \xc3\xaengrijite, iar ponderea ridicat\xc4\x83 a popula\xc8\x9biei evreie\xc8\x99ti o aseam\xc4\x83n\xc4\x83 cu un \xc8\x99tetl._NEWLINE_Via\xc8\x9ba \xc3\xaen ora\xc8\x99 pare s\xc4\x83 curg\xc4\x83 normal la \xc3\xaenceputul sezonului, iar vizitatorii reg\xc4\x83sesc un loc familiar: hotelul cu piscin\xc4\x83, cofet\xc4\x83ria cu acelea\xc8\x99i delicii gastronomice, vechea fanfar\xc4\x83, recitatorii poeziilor lui Rainer Maria Rilke, p\xc4\x83durea din apropiere etc. Apar treptat o serie de schimb\xc4\x83ri, care trec aproape neobservate de localnici \xc8\x99i de turi\xc8\x99ti: \xe2\x80\x9eDepartamentul Asan\xc4\x83rii\xe2\x80\x9d (o institu\xc8\x9bie guvernamental\xc4\x83 p\xc3\xa2n\xc4\x83 atunci cvasiabsent\xc4\x83) declan\xc8\x99eaz\xc4\x83 inspec\xc8\x9bii riguroase, apoi m\xc4\x83soar\xc4\x83 \xc8\x99i \xc3\xaengr\xc4\x83de\xc8\x99te terenurile cu s\xc3\xa2rm\xc4\x83 ghimpat\xc4\x83 \xc8\x99i st\xc3\xa2lpi de beton, to\xc8\x9bi cet\xc4\x83\xc8\x9benii de origine evreiasc\xc4\x83 sunt obliga\xc8\x9bi s\xc4\x83 se \xc3\xaenscrie, inclusiv cei care nu-\xc8\x99i mai recuno\xc8\x99teau aceast\xc4\x83 apartenen\xc8\x9b\xc4\x83 etnic\xc4\x83, iar accesul \xc3\xaen ora\xc8\x99 este restric\xc8\x9bionat. Aceste m\xc4\x83suri provoac\xc4\x83 nelini\xc8\x99te \xc8\x99i apar primele zvonuri c\xc4\x83 cet\xc4\x83\xc8\x9benii evrei vor fi transporta\xc8\x9bi \xc3\xaen Polonia, \xc8\x9bara de provenien\xc8\x9b\xc4\x83 a str\xc4\x83mo\xc8\x99ilor lor._NEWLINE_Ora\xc8\x99ul Badenheim devine tot mai izolat: liniile telefonice sunt t\xc4\x83iate, oficiul po\xc8\x99tal este \xc3\xaenchis, personajul neevreu fuge, dar dr. Pappenheim, un primus inter pares \xc3\xaen\xc8\x9belept \xc8\x99i optimist, reu\xc8\x99e\xc8\x99te s\xc4\x83-i lini\xc8\x99teasc\xc4\x83 pe oameni, s\xc4\x83dindu-le \xc3\xaencrederea \xc3\xaentr-un viitor iluzoriu \xc3\xaen Polonia. Cu toate acestea, festivalul de muzic\xc4\x83, simbol al p\xc4\x83cii \xc8\x99i umanismului civiliza\xc8\x9biei umane, \xc3\xaencepe s\xc4\x83 nu-i mai intereseze pe oameni, care sunt tot mai \xc3\xaengrijora\xc8\x9bi pe m\xc4\x83sur\xc4\x83 ce momentul plec\xc4\x83rii se apropie. A\xc8\x99teptarea ia sf\xc3\xa2r\xc8\x99it \xc3\xaentr-o diminea\xc8\x9b\xc4\x83 de toamn\xc4\x83, c\xc3\xa2nd evreii sunt adu\xc8\x99i la gar\xc4\x83 \xc8\x99i \xc3\xaembarca\xc8\x9bi \xc3\xaen vagoane pentru a fi transporta\xc8\x9bi c\xc4\x83tre o destina\xc8\x9bie necunoscut\xc4\x83.\n_START_SECTION_\nAnticiparea Holocaustului\n_START_PARAGRAPH_\nRomanul se individualizeaz\xc4\x83 printr-o viziune asupra Holocaustului din perspectiva victimei \xc8\x99i printr-o interven\xc8\x9bie impersonal\xc4\x83 \xc8\x99i discret\xc4\x83 a autorului. Evolu\xc8\x9bia evenimentelor este prezentat\xc4\x83 gradual, \xc3\xaentr-un stil laconic, iar personajele, care par s\xc4\x83 nu sesizeze impactul evenimentelor ac\xc8\x9biunilor stranii ale Departamentului Asan\xc4\x83rii, simt totu\xc8\x99i o stare de nelini\xc8\x99te care preveste\xc8\x99te producerea unei mari catastrofe \xc8\x99i amenin\xc8\x9b\xc4\x83 grav existen\xc8\x9ba speciei umane. \xc3\x8en ciuda faptului c\xc4\x83 descrie \xc3\xaent\xc3\xa2mpl\xc4\x83ri dramatice, Appelfeld nu-\xc8\x99i pierde \xc3\xaens\xc4\x83 \xc3\xaen niciun moment obiectivitatea, iar tonul s\xc4\x83u nu devine patetic._NEWLINE_Lumea fictiv\xc4\x83 descris\xc4\x83 de autor \xc3\xaen acest roman seam\xc4\x83n\xc4\x83 \xc3\xaen mare m\xc4\x83sur\xc4\x83 cu lumea real\xc4\x83 a anului 1939, cu c\xc3\xa2teva luni \xc3\xaenainte ca Germania Nazist\xc4\x83 s\xc4\x83 declan\xc8\x99eze cel de-al Doilea R\xc4\x83zboi Mondial \xc8\x99i s\xc4\x83 \xc3\xaenceap\xc4\x83 exterminarea sistematic\xc4\x83 a milioane de oameni. Appelfeld prezint\xc4\x83 cu realism \xc3\xaen romanul s\xc4\x83u o serie de evenimente care anticipeaz\xc4\x83 violen\xc8\x9ba \xc8\x99i ororile r\xc4\x83zboiului, f\xc4\x83c\xc3\xa2nd ca dezn\xc4\x83dejdea s\xc4\x83 creasc\xc4\x83 \xc8\x99i s\xc4\x83 se instaleze \xc3\xaen min\xc8\x9bile personajelor. Se urm\xc4\x83re\xc8\x99te transmiterea c\xc4\x83tre cititori a sentimentelor complexe tr\xc4\x83ite de martorii acelor evenimente dramatice prin transformarea lor \xc3\xaen martori obiectivi a distrugerii unei comunit\xc4\x83\xc8\x9bi._NEWLINE_Este ciudat\xc4\x83 rela\xc8\x9bia \xc3\xaentre fic\xc8\x9biunea lui Appelfeld \xc8\x99i fic\xc8\x9biunea istoric\xc4\x83, autorul crez\xc3\xa2nd c\xc4\x83 fundalul istoric al evenimentelor este u\xc8\x99or de identificat. \xe2\x80\x9e\xc3\x8en Badenheim 1939 am ignorat complet explica\xc8\x9bia istoric\xc4\x83. Am presupus c\xc4\x83 faptele istorice erau cunoscute de cititori \xc8\x99i c\xc4\x83 ei vor completa ceea ce lipsea\xe2\x80\x9d, a afirmat ulterior Appelfeld. Unii critici au sus\xc8\x9binut c\xc4\x83 reticen\xc8\x9ba autorului \xc3\xaen identificarea istoric\xc4\x83 a incidentelor relatate sugereaz\xc4\x83 c\xc4\x83 dezastrul suferit de evrei \xc3\xaen cel de-al Doilea R\xc4\x83zboi Mondial s-a repetat periodic \xc3\xaen diferite locuri \xc3\xaen cursul timpului._NEWLINE_La fel ca \xc3\xaen multe povestiri evreie\xc8\x99ti, exist\xc4\x83 \xc8\x99i \xc3\xaen Badenheim 1939 un eveniment prevestitor al catastrofei iminente a c\xc4\x83rui semnifica\xc8\x9bie real\xc4\x83 sc\xc4\x83pase viitoarelor victime: un mesager venise cu c\xc3\xa2\xc8\x9biva ani mai \xc3\xaenainte \xc3\xaen curtea Departamentului Asan\xc4\x83rii \xc8\x99i-i avertizase timp de c\xc3\xa2teva zile pe localnici \xc8\x99i pe turi\xc8\x99ti: \xe2\x80\x9eM\xc3\xa2ntui\xc8\x9bi-v\xc4\x83 sufletele c\xc3\xa2t mai ave\xc8\x9bi timp!\xe2\x80\x9d, dar a g\xc4\x83sit pu\xc8\x9bini oameni care l-au crezut. O prevestitoare a catastrofei poate fi considerat\xc4\x83 \xc8\x99i Trude, so\xc8\x9bia farmacistului local, care, aflat\xc4\x83 \xc3\xaen faza terminal\xc4\x83 a unei boli, are periodic halucina\xc8\x9bii \xc8\x99i \xc8\x9bip\xc4\x83 b\xc3\xa2ntuit\xc4\x83 de o spaim\xc4\x83 profund\xc4\x83. Din moment ce toat\xc4\x83 lumea \xc8\x99tie c\xc4\x83 ea este bolnav\xc4\x83, \xc8\x9bipetele ei sunt ignorate de turi\xc8\x99ti; previziunile ei apocaliptice \xc3\xaencep totu\xc8\x99i s\xc4\x83 se adevereasc\xc4\x83, f\xc4\x83c\xc3\xa2ndu-i pe cititori s\xc4\x83 presupun\xc4\x83 c\xc4\x83 femeia este s\xc4\x83n\xc4\x83toas\xc4\x83 mintal, \xc3\xaen timp ce localnicii \xc8\x99i vizitatorii creduli par s\xc4\x83 fie realmente cei bolnavi._NEWLINE_Neprecizarea nic\xc4\x83ieri a anului \xc8\x99i nerostirea cuv\xc3\xa2ntului \xe2\x80\x9efascism\xe2\x80\x9d \xc3\xaen roman semnific\xc4\x83, \xc3\xaen opinia criticului Constantin Coroiu, inten\xc8\x9bia autorului de a \xc3\xaencerca s\xc4\x83 se ridice \xe2\x80\x9edeasupra evenimen\xc8\x9bialului\xe2\x80\x9d \xc8\x99i s\xc4\x83 accead\xc4\x83 \xe2\x80\x9ela \xc3\xaen\xc8\x9belesurile \xc8\x99i sensurile profunde ale istoriei\xe2\x80\x9d. Men\xc8\x9bionarea la un moment dat (\xc3\xaen cap. 33) a Primului R\xc4\x83zboi Mondial ca un eveniment istoric trecut \xc8\x99i explicarea deport\xc4\x83rii evreilor de c\xc4\x83tre un personaj, cu ironie involuntar\xc4\x83, ca o \xe2\x80\x9enecesitate istoric\xc4\x83\xe2\x80\x9d (cap. 19) identific\xc4\x83 f\xc4\x83r\xc4\x83 niciun dubiu perioada surprins\xc4\x83 \xc3\xaen roman, c\xc3\xa2nd evenimentele istorice au sc\xc4\x83pat de sub controlul ra\xc8\x9biunii \xc8\x99i au degenerat \xc3\xaentr-un genocid. Exist\xc4\x83, de asemenea, alte elemente care identific\xc4\x83 precis perioada: ordinea \xc8\x99i eficien\xc8\x9ba cu care Departamentul Asan\xc4\x83rii \xc3\xae\xc8\x99i desf\xc4\x83\xc8\x99oar\xc4\x83 activitatea imit\xc4\x83 sistematizarea disciplinat\xc4\x83 a uciderii \xc3\xaen mas\xc4\x83 care a devenit o marc\xc4\x83 a regimului nazist. A\xc8\x99a cum s-a \xc3\xaent\xc3\xa2mplat \xc3\xaentr-un num\xc4\x83r mare de ora\xc8\x99e europene \xc3\xaen perioada celui de-al Doilea R\xc4\x83zboi Mondial, Departamentul Asan\xc4\x83rii este doar o roti\xc8\x9b\xc4\x83 \xc3\xaen angrenajul birocratic al unui sistem totalitar care urm\xc4\x83re\xc8\x99te eradicarea unei \xc3\xaentregi popula\xc8\x9bii.\n_START_SECTION_\nParalele cu opera lui Kafka\n_START_PARAGRAPH_\nUnii critici au subliniat existen\xc8\x9ba unor asem\xc4\x83n\xc4\x83ri \xc3\xaentre Badenheim 1939 \xc8\x99i opera literar\xc4\x83 a lui Franz Kafka. Appelfeld a \xc3\xaenceput s\xc4\x83 citeasc\xc4\x83 scrierile lui Kafka \xc3\xaen anii 1950, c\xc3\xa2nd se afla \xc3\xaen Israel, \xc8\x99i a m\xc4\x83rturisit adesea c\xc4\x83 \xc3\xaei este \xc3\xaendatorat cunoscutului autor praghez. _NEWLINE_Potrivit profesorului Edward Alexander de la Universitatea din Washington exist\xc4\x83 \xc3\xaen romanul Badenheim 1939 o leg\xc4\x83tura intrinsec\xc4\x83 \xc3\xaentre procedurile birocratice \xc8\x99i re\xc8\x9beaua metafizic\xc4\x83 a mor\xc8\x9bii, asem\xc4\x83n\xc4\x83toare cu cea din scrierile lui Kafka. Victimele din acest roman sunt vinovate \xc3\xaentr-o oarecare m\xc4\x83sur\xc4\x83 de complicitate cu agresorii prin supunere \xc8\x99i autoam\xc4\x83gire. Povestirea kafkian\xc4\x83 \xe2\x80\x9eO fil\xc4\x83 veche\xe2\x80\x9d (1917) prezint\xc4\x83 o incursiune \xc3\xaentr-un ora\xc8\x99 nenumit a unor barbari nomazi care jefuiesc tot ce g\xc4\x83sesc \xc8\x99i se comport\xc4\x83 cu s\xc4\x83lb\xc4\x83ticie \xc3\xaen rela\xc8\x9biile cu localnicii. \xc3\x8en loc s\xc4\x83 se opun\xc4\x83, oamenii din ora\xc8\x99 str\xc3\xa2ng bani \xc8\x99i o ajut\xc4\x83 pe victima principal\xc4\x83 a pr\xc4\x83d\xc4\x83torilor, g\xc3\xa2ndindu-se resemna\xc8\x9bi c\xc4\x83 \xe2\x80\x9ee aici o ne\xc3\xaen\xc8\x9belegere; \xc8\x99i din pricina ei ne pr\xc4\x83p\xc4\x83dim cu to\xc8\x9bii\xe2\x80\x9d. \xc3\x8en mod similar, localnicii din Badenheim refuz\xc4\x83 s\xc4\x83 recunoasc\xc4\x83 du\xc8\x99m\xc4\x83nia criminal\xc4\x83 \xc8\x99i s\xc4\x83 \xc3\xaencerce s\xc4\x83 i se opun\xc4\x83, c\xc4\x83ut\xc3\xa2nd s\xc4\x83 evite adev\xc4\x83rul tragic: \xe2\x80\x9eNu-i vorba de o crim\xc4\x83, ci de o ne\xc3\xaen\xc8\x9belegere. \xc8\x98i noi suntem, \xc3\xaen oarecare m\xc4\x83sur\xc4\x83, victimele aceleia\xc8\x99i ne\xc3\xaen\xc8\x9belegeri\xe2\x80\x9d._NEWLINE_Planul sistematic al deport\xc4\x83rii evreilor scap\xc4\x83 \xc3\xaen\xc8\x9belegerii omene\xc8\x99ti ca urmare a anormalit\xc4\x83\xc8\x9bii \xc8\x99i ira\xc8\x9bionalit\xc4\x83\xc8\x9bii sale, dup\xc4\x83 cum afirm\xc4\x83 unul dintre muzicienii afla\xc8\x9bi la Badenheim: \xe2\x80\x9ef\xc4\x83-\xc8\x9bi zob mintea normal\xc4\x83 \xc8\x99i poate c-ai s\xc4\x83 \xc3\xaencepi s\xc4\x83 \xc3\xaen\xc8\x9belegi\xe2\x80\x9d. O opinie similar\xc4\x83 a fost exprimat\xc4\x83 de Hannah Arendt \xc3\xaen ultimul volum al c\xc4\x83r\xc8\x9bii Originile totalitarismului (1951): \xe2\x80\x9eexist\xc4\x83 o mare tenta\xc8\x9bie de a explica incredibilul intrinsec prin intermediul ra\xc8\x9bionaliz\xc4\x83rilor liberale. \xc3\x8en fiecare dintre noi se ascunde un astfel de liberal, care ne lingu\xc8\x99e\xc8\x99te cu vocea bunului sim\xc8\x9b\xe2\x80\x9d. Potrivit acestei abord\xc4\x83ri filozofice ne\xc3\xaen\xc8\x9belegerea evreilor nu se datoreaz\xc4\x83 autoam\xc4\x83girii, ci faptului c\xc4\x83 evenimentele petrecute nu pot fi \xc3\xaen\xc8\x9belese de o minte ra\xc8\x9bional\xc4\x83._NEWLINE_Ceea ce par s\xc4\x83 nu \xc3\xaen\xc8\x9beleag\xc4\x83 evreii din Badenheim este unicitatea situa\xc8\x9biei lor, lipsa oric\xc4\x83rui precedent modern \xc3\xaen realizarea unui plan de exterminare etnic\xc4\x83 de o asemenea anvergur\xc4\x83. Totu\xc8\x99i, \xc3\xaentr-o discu\xc8\x9bie dintre doi muzicieni cu privire la motivul deport\xc4\x83rii \xc3\xaen Polonia apare expresia \xe2\x80\x9enecesitate istoric\xc4\x83\xe2\x80\x9d, ceea ce sugereaz\xc4\x83 caracterul inevitabil al evenimentelor. \xc3\x8en aceste circumstan\xc8\x9be, remarca final\xc4\x83 a dr. Papenheim (\xe2\x80\x9eDac\xc4\x83 vagoanele sunt at\xc3\xa2t de \xc3\xaenfior\xc4\x83toare, \xc3\xaenseamn\xc4\x83 c\xc4\x83 nu avem de f\xc4\x83cut un drum prea lung\xe2\x80\x9d), care a fost considerat\xc4\x83 mult timp o culme a optimismului, ar putea reprezenta \xc3\xaen acela\xc8\x99i timp \xc3\xaen\xc8\x9belegerea lucid\xc4\x83 a sor\xc8\x9bii teribile preg\xc4\x83tite evreilor, dac\xc4\x83 se \xc8\x9bine cont de faptul c\xc4\x83 personajul nu \xc8\x99i-a luat cu el niciun bagaj.\n_START_SECTION_\nStil literar\n_START_PARAGRAPH_\nRomanul Badenheim 1939 este redactat \xc3\xaentr-un stil sobru, cu fraze scurte, ce confer\xc4\x83 operei un aspect de psalm. Potrivit propriilor m\xc4\x83rturisiri, Appelfeld nu a dorit s\xc4\x83 creeze o cronic\xc4\x83 epic\xc4\x83 a perioadei Holocaustului, ci o parabol\xc4\x83 a discrimin\xc4\x83rii \xc8\x99i persecu\xc8\x9biei rasiale: \xe2\x80\x9eNu-mi place s\xc4\x83 folosesc prea multe cuvinte. Pentru mine, ceea ce este trecut sub t\xc4\x83cere este mai important dec\xc3\xa2t ceea ce se spune\xe2\x80\x9d._NEWLINE_Nara\xc8\x9biunea urmeaz\xc4\x83 o ordine cronologic\xc4\x83, av\xc3\xa2nd o tensiune ce cre\xc8\x99te gradual de la lini\xc8\x99tea ini\xc8\x9bial\xc4\x83 a localit\xc4\x83\xc8\x9bii neinvadate de turi\xc8\x99ti p\xc3\xa2n\xc4\x83 la momentul deport\xc4\x83rii evreilor. Tonul autorului este mereu grav, aproape solemn, \xc3\xaen concordan\xc8\x9b\xc4\x83 cu evenimentele dramatice prezentate.\n_START_SECTION_\nAprecieri critice\n_START_PARAGRAPH_\nCriticii literari care au cercetat opera literar\xc4\x83 a lui Aharon Appelfeld au caracterizat-o ca fiind o \xe2\x80\x9eliteratur\xc4\x83 a Holocaustului\xe2\x80\x9d \xc8\x99i nu \xc3\xaentr-un mod simplu ca o literatur\xc4\x83 despre Holocaust. Aceast\xc4\x83 apreciere se bazeaz\xc4\x83 pe faptul c\xc4\x83 Appelfeld atinge rar subiectul Holocaustului \xc3\xaen scrierile sale, ci prefer\xc4\x83 s\xc4\x83 prezinte mai degrab\xc4\x83 rela\xc8\x9biile familiale \xc8\x99i sociale ale supravie\xc8\x9buitorilor precum \xc8\x99i traumele psihice produse de acest eveniment tragic. Autorul folose\xc8\x99te adesea un limbaj aluziv care face ca Holocaustul s\xc4\x83 fie mai degrab\xc4\x83 insinuat dec\xc3\xa2t descris sau discutat._NEWLINE_De\xc8\x99i a recunoscut c\xc4\x83 r\xc4\x83zboiul \xc8\x99i persecu\xc8\x9biile rasiale i-au oferit materiale pentru o mare parte a fic\xc8\x9biunii sale, Appelfeld a refuzat \xc3\xaen repetate r\xc3\xa2nduri apelativul de \xe2\x80\x9escriitor al Holocaustului\xe2\x80\x9d, sus\xc8\x9bin\xc3\xa2nd c\xc4\x83 el scrie doar despre via\xc8\x9ba unor indivizi \xc8\x99i c\xc4\x83 nu poate scrie despre moartea a milioane de oameni. Cu toate acestea, el a fost unul dintre cei mai cunoscu\xc8\x9bi scriitori israelieni pe tema Holocaustului, iar criticul american Irving Howe \xc3\xael considera \xe2\x80\x9eunul dintre cei mai buni romancieri \xc3\xaen via\xc8\x9b\xc4\x83\xe2\x80\x9d._NEWLINE_Opera literar\xc4\x83 a lui Appelfeld a fost \xc3\xaemp\xc4\x83r\xc8\x9bit\xc4\x83 de critici \xc3\xaen trei perioade principale: prima perioad\xc4\x83 (\xc3\xaenceput\xc4\x83 odat\xc4\x83 cu apari\xc8\x9bia primului volum de proz\xc4\x83 scurt\xc4\x83 \xc3\xaen 1962) caracterizat\xc4\x83 prin publicarea unei proze scurte cu nuan\xc8\x9be suprarealiste, a doua perioad\xc4\x83 (\xc3\xaen care au ap\xc4\x83rut romanele Vremea minunilor \xc8\x99i Badenheim 1939) cu un realism temperat de dispersarea g\xc3\xa2ndurilor \xc8\x99i de apari\xc8\x9bia unei rupturi la nivel psihologic \xc3\xaentre protagoni\xc8\x99ti \xc8\x99i a treia perioad\xc4\x83 \xc3\xaen care evenimentele Holocaustului sunt prezentate \xc3\xaentr-un mod mai explicit ca urmare a unei influen\xc8\x9be autobiografice sporite asupra fic\xc8\x9biunii.\n_START_SECTION_\nCritici la adresa romanului\n_START_PARAGRAPH_\nPrincipalele critici la adresa romanului au vizat existen\xc8\x9ba unei atitudini pasive a evreilor pe parcursul \xc3\xaendelungatului proces de ghetoizare \xc8\x99i lipsa oric\xc4\x83rei \xc3\xaencerc\xc4\x83ri de rezisten\xc8\x9b\xc4\x83 \xc3\xaempotriva m\xc4\x83surilor practicate de autorit\xc4\x83\xc8\x9bi. Evreii afla\xc8\x9bi la Badenheim \xc3\xae\xc8\x99i accept\xc4\x83 voluntar propria \xc3\xaencarcerare \xc8\x99i exterminare ca urmare a unei orbiri colective care \xc3\xaei face s\xc4\x83 nu \xc3\xaen\xc8\x9beleag\xc4\x83 scopul evenimentelor care se desf\xc4\x83\xc8\x99oar\xc4\x83 acolo \xc8\x99i s\xc4\x83 nu prevad\xc4\x83 astfel soarta tragic\xc4\x83 care li se preg\xc4\x83te\xc8\x99te._NEWLINE_Unii critici literari i-au repro\xc8\x99at autorului c\xc4\x83 a inten\xc8\x9bionat astfel s\xc4\x83-i batjocoreasc\xc4\x83 pe evrei pentru naivitatea \xc8\x99i apatia de care au dat dovad\xc4\x83 \xc3\xaen perioada care a precedat Holocaustul, iar profesoara Ruth Wisse de la Universitatea Harvard, care era originar\xc4\x83 tot din nordul Bucovinei, a afirmat c\xc4\x83 modul de prezentare a evreilor asimila\xc8\x9bi este \xe2\x80\x9emai acuzator la adresa victimelor dec\xc3\xa2t la adresa crimei s\xc4\x83v\xc3\xa2r\xc8\x99ite \xc3\xaempotriva lor\xe2\x80\x9d. Astfel, cre\xc8\x99terea antisemitismului \xc3\xaen roman este pus\xc4\x83 de evreii austrieci asimila\xc8\x9bi nu pe seama propagandei rasiste a NSDAP, ci pe seama cre\xc8\x99terii numerice a evreilor est-europeni (a\xc8\x99a-numi\xc8\x9bii Ostjuden), mai pu\xc8\x9bin educa\xc8\x9bi \xc8\x99i mai ata\xc8\x99a\xc8\x9bi tradi\xc8\x9biilor iudaice, ascunz\xc3\xa2ndu-se originea \xc8\x99i semnifica\xc8\x9bia terorii. Prin acceptarea de c\xc4\x83tre evrei a deport\xc4\x83rii lor \xc3\xaen \xc8\x9bara de origine ca un destin colectiv \xe2\x80\x9eBadenheim 1939 \xc3\xae\xc8\x99i cru\xc8\x9b\xc4\x83 cititorii de orice confruntare cu istoria\xe2\x80\x9d, concluziona Ruth Wisse._NEWLINE_Appelfeld a fost atacat cu asprime, de asemenea, pentru \xc3\xaensu\xc8\x99irea ideologiei sioniste de negare a diasporei evreie\xc8\x99ti potrivit c\xc4\x83reia Holocaustul era v\xc4\x83zut ca un rezultat inevitabil al dezr\xc4\x83d\xc4\x83cin\xc4\x83rii evreilor, al spiritului materialist accentuat care determina migra\xc8\x9bii succesive \xc3\xaen \xc8\x9b\xc4\x83ri str\xc4\x83ine \xc8\x99i al lipsei de previziune istoric\xc4\x83. \xc3\x8en acela\xc8\x99i timp, potrivit profesorului Michael Andr\xc3\xa9 Bernstein de la Universitatea Berkeley, ideologia politic\xc4\x83 sionist\xc4\x83 invoca persecu\xc8\x9biile antisemite pentru a legitima dreptul evreilor de a se stabili \xc3\xaen statul Israel \xc8\x99i pentru a sus\xc8\x9bine mai degrab\xc4\x83 ac\xc8\x9biunile politico-militare ale Israelului dec\xc3\xa2t tradi\xc8\x9biile \xc8\x99i valorile istorice iudaice, iar victimizarea evreilor \xc3\xaen romanul Badenheim 1939 servea astfel inten\xc8\x9biilor autorului. Supus acestor critici, Appelfeld nu \xc8\x99i-a negat opiniile politice sioniste, ci a exprimat un punct de vedere ambivalent prin prezentarea presiunilor de asimilare exercitate de poporul israelian la adresa imigran\xc8\x9bilor evrei.\n_START_SECTION_\nAdaptare\n_START_PARAGRAPH_\nO prim\xc4\x83 versiune teatral\xc4\x83 a romanului a fost scris\xc4\x83 \xc3\xaen jurul anului 1995 de dramaturgul englez Sir Arnold Wesker, care a \xc3\xaencercat s\xc4\x83 respecte c\xc3\xa2t mai fidel textul original. Punerea \xc3\xaen scen\xc4\x83 a dramatiz\xc4\x83rii era dificil\xc4\x83 din cauza faptului c\xc4\x83 necesita o distribu\xc8\x9bie numeroas\xc4\x83 format\xc4\x83 din aproximativ 50 de persoane (actori \xc8\x99i muzicieni) a\xc8\x99a c\xc4\x83 premiera mondial\xc4\x83 a avut loc abia dup\xc4\x83 aproape 15 ani, \xc3\xaen perioada 26 noiembrie - 1 decembrie 2010, pe scena Guildhall School of Music and Drama din Londra; muzica spectacolului a fost compus\xc4\x83 de Julian Philips.'